**Emory Andrew Tate III** (s. 14. joulukuuta 1986 Washington D.C. Yhdysvallat) on brittiläis-yhdysvaltalainen entinen potkunyrkkeilijä ja internet-persoona.

Elämä ja ura
------------

Tate syntyi Washington D.C.:ssä ja kasvoi Lutonissa Englannissa, jossa hän on viettänyt suurimman osan elämästään. Hän muutti 2010-luvun puolivälissä Romaniaan.

Tate on siirtynyt potkunyrkkeily-uransa jälkeen vaikuttajamarkkinointiin. Hänen sisältöään pidetään laajasti naisvihamielisenä. Tästä johtuen muun muassa palveluntarjoaja YouTube on estänyt Taten kanavan ja poistanut hänen sisältöjään. Myös Tiktok on estänyt hänen sisältöjensä julkaisun. Tate on aiemmin saanut kiellon myös Twitteriin, mutta hänen tilinsä palautettiin marraskuussa 2022.

Rikosepäilyt
------------

Tate on kertonut YouTube-videollaan Romaniaan muuttonsa johtuneen osittain siitä, että maassa on hankalampaa saada väärä syytös raiskauksesta. Huhtikuussa 2022 Romanian poliisi tutki Taten ja hänen veljensä asunnon 21-vuotiaan yhdysvaltalaisnaisen ilmoitettua viranomaisille joutuneensa pysymään asunnossa vastentahtoisesti. Romanian viranomaiset kertoivat saman vuoden heinä-elokuussa Tateen kohdistuvan tutkinnan liittyvän myös epäilyihin ihmissalakuljetuksesta ja raiskauksesta. Elokuussa 2022 viranomaiset sanoivat tutkinnan olevan edelleen käynnissä. Andrew Tate ja hänen veljensä Tristan Tate kiistivät syytteet. Veljekset pidätettiin joulukuussa 2022 ja maaliskuussa 2023 heidät siirrettiin kotiarestiin. Oikeudenkäynnin uskotaan kestävän vuosia.

Vuonna 2023 elokuussa Andrew, Tristan ja kaksi muuta syytettyä päästettiin pois kotiarestista.

### Syyte

Tatea epäillään ihmiskaupasta, raiskauksesta sekä järjestäytyneen rikollisryhmän perustamisesta. Samalla pidätettiin hänen veljensä ja kaksi romanialaista. Syyttäjien mukaan rikollisryhmän tarkoitus on ollut värvätä, majoittaa ja käyttää hyväksi naisia pakottamalla heidät tuottamaan pornografista sisältöä, jota on ollut tarkoitus myydä verkossa maksusta.
Kesäkuussa 2023 Romanian viranomaiset lukivat Andrew ja Tristan Tatelle ja kahdelle muulle syytteet raiskauksesta, ihmiskaupasta ja järjestäytyneen rikollisryhmän muodostamisesta. Syyte nimeää seitsemän mahdollista uhria. Heidät oli houkuteltu mukaan rakkauden ja avioliiton lupauksilla.

### Taten näkemys

Taten mielestä häntä ja hänen veljeään koskevat syytteet ovat tekaistuja, hänet on lavastettu syylliseksi ja kyseessä on hyökkäys häntä kohtaan.

Käytös sosiaalisessa mediassa
-----------------------------

Vuonna 2022 Taten julkaisut sosiaalisessa mediassa saivat laajaa huomiota ja jopa kansainvälistä huomiota Taten kohdistettua ne ympäristöaktivisti Greta Thunbergiin. Tate ylpeili linkkaamassaan julkaisussa useilla urheiluautoillaan, mihin Thunberg vastasi vihjaamalla että Tatella on pieni penis. Kaksikon julkinen sananvaihto sai maailmanlaajuista mediahuomiota.

Lähteet
-------

1. 1 2  Kemp, Chadley: Why Did Andrew Tate Move To Romania? *GINX Esports TV*. Viitattu 12.8.2022. (englanniksi)
2. ↑  Andrew Tate *Sherdog.com*. Viitattu 30.12.2022. (englanniksi)
3. 1 2  Where was Andrew Tate born? *sportskeeda.com*. Viitattu 30.1.2023. (englanniksi)
4. ↑  Tate on the rise - Luton Today *web.archive.org*.  12.8.2017.  Arkistoitu 12.8.2017. Viitattu 11.8.2022.
5. 1 2  Koskela, Miika: Tiktok-julkkis fantasioi naisten vapauden rajoittamisesta, lyömisestä ja raiskaamisesta – videoilla on jo miljardeja katsojia *Yle Uutiset*.  11.8.2022. Viitattu 11.8.2022.
6. ↑  Henrik Kärkkäinen: Kiistelty sometähti Andrew Tate sai porttikiellon TikTokiin, YouTubeen ja Twitchiin *Ilta-Sanomat*.  23.8.2022. Viitattu 31.10.2022.
7. ↑  Daniel Van Boom: Andrew Tate Is Back on Twitter. Here's Why He's Still Banned Almost Everywhere Else *CNET*. Viitattu 28.11.2022. (englanniksi)
8. 1 2  Botfield, Lucia: A timeline of every single messed up thing Andrew Tate has done to date *The Tab*.  24.07.2022.  Arkistoitu 26.7.2022. Viitattu 25.08.2022. (englanniksi)
9. ↑  Rautio, Samppa: Kuka on Andrew Tate? *Ilta-Sanomat*.  11.08.2022.  Arkistoitu 25.8.2022. Viitattu 25.08.2022.
10. ↑  Inside the violent, misogynistic world of TikTok’s new star, Andrew Tate *the Guardian*.  6.8.2022. Viitattu 11.8.2022. (englanniksi)
11. ↑
12. ↑  Andrew Tate free from house arrest amid human trafficking charges *www.thenews.com.pk*. Viitattu 7.8.2023. (englanniksi)
13. ↑  Salli Syrjänen: Andrew Tate vapautettiin kotiarestista – syytettyä somevaikuttajaa pidetään edelleen tiukasti silmällä *Ilta-Sanomat*.  4.8.2023. Viitattu 9.8.2023.
14. ↑  Haukka, Inka: Greta Thunbergille kuittaillut somejulkkis Andrew Tate pidätetty epäiltynä ihmiskaupasta *Yle Uutiset*.  30.12.2022.  Arkistoitu. Viitattu 30.12.2022.
15. ↑  Reunamäki, Ilmari: Naisvihastaan tunnettu Andrew Tate pidätettiin ihmiskaupasta epäiltynä Romaniassa – lue tästä, miksi maa on Euroopan ihmiskaupan keskiössä *Yle Uutiset*.  30.12.2022.  Arkistoitu. Viitattu 30.12.2022.
16. ↑
17. ↑  Omar, Paurush: ‘They called this human trafficking so they could…,’ Andrew Tate accuses authorities of making up charges to frame him *Hindustan Times*.  12.7.2023. Viitattu 11.12.2023. (englanniksi)
18. ↑  Sakari Nuuttila, kompensoinnin tarpeesta kumpuavaa ylimielistä pröystäilyä Yle uutiset 30.12.2022. Viitattu 30.12.2022
19. ↑  Martin Robinson: Andrew Tate responds to Greta Thunberg in spectacularly witless manner *Evening Standard*.  29.12.2022. Viitattu 11.1.2023. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |

 |